钦定古今图书集成/历象汇编/岁功典/第087卷 > 北齐
## 钦定古今图书集成/历象汇编/岁功典/第087卷 > 北齐

北齐以冬至日祀昊天上帝于圆丘。

按：《隋书礼仪志》：“后齐制，圆丘在国南郊，丘下广轮二
百七十尺，上广轮四十六尺，高四十五尺。三成成高
十五尺。上中二级，四面各一陛，下级方维八陛，周以
三壝，去丘五十步，中壝去内壝，外壝去中壝，各二十
五步，皆通八门。又为大营于外壝之外，轮广三百七
十步，其营壍土广一十二尺，深一丈四，而各通一门。”
又为燎坛于中壝之外，当丘之景地，广轮三十六尺，
高三尺，四面各有陛，以苍璧束帛。“正月上辛，祀昊天
上帝于其上，以高祖神武皇帝配，五精之帝从祀于
其中。丘，面皆内向。”日月、五星、北斗二十八宿、司中、司
命、司人、司禄、风师、雨师灵星，于下丘为众星之位，迁
于内壝之中，合用苍牲。九夕牲之旦，太尉告庙，陈币
于神武庙讫，埋于两楹间焉。“皇帝初献太尉，亚献光
禄，终献司徒献五帝，司空献日、月、五星、二十八宿，太
常丞已下荐众星。”其后诸儒定礼，圆丘改以冬至云。